བརྡ་ཡིག༥༧ཟབ་གསང་མཁའ་འགྲོའི་སྙིང་ཐིག་ལས༔ཐུགས་སྒྲུབ་གསང་བའི་རྒྱ་ཅན་གྱི༔གཞུང་ལས་འཕྲོས་པའི་གབ་བྱང་བཞུགས་སོ༔
༠༠༠༠༠བརྡ་ཡིག༥༧ན་མོ་གུ་རུ་པདྨ་ཀ་ར་ཡེ༔༠༠༠༠༠བརྡ་ཡིག༥༧གཞུང་ལས་འཕྲོས་པའི་གབ་བྱང་མཆོག༔འདི་ནི་གནད་ཀྱི་ཡང་ཞུན་ཐིག༔སྒྲུབ་པའི་རྣལ་འབྱོར་ཕོ་མོ་ཡི༔སྒོ་གསུམ་རྡོ་རྗེའི་གྲོང་འཇུག་ལམ༔ཧཱུྃ༔གཟུང་འཛིན་རཱུ་དྲ་བསྣོལ་བའི་བམ་སྟེང་དུ༔རང་རིག་རྒྱུ་ཡི་ཧཱུྃ་མཐིང་མེ་འབར་བབས༔འོད་འཕྲོས་རྒྱལ་བ་རྒྱ་མཚོ་མཆོད་པས་མཉེས༔རྒྱུ་དྲུག་འཁོར་བའི་བག་ཆགས་དབྱིངས་སུ་བསྒྲལ༔འཁོར་འདས་ཡོངས་ཀྱི་སྲོག་བཅུད་ནུས་མཐུ་བསྡུས༔རྒྱུ་ཡི་ས་བོན་ཧཱུྃ་ལ་བཅུད་དུ་དྲིལ༔ཧཱུྃ་ལས་བདག་ཉིད་སྐད་ཅིག་དྲན་རྫོགས་སུ༔དུས་གསུམ་རྒྱལ་བ་མ་ལུས་འདུས་པའི་སྐུ༔དཔལ་ཆེན་རྡོ་རྗེ་གཞོན་ནུ་ཁྲོ་བོའི་རྒྱལ༔མཐིང་ནག་ཞལ་གསུམ་ཕྱག་དྲུག་ཞབས་བཞི་བགྲད༔གཡས་དཀར་གཡོན་དམར་ཁྲོ་གཏུམ་རྔམས་བརྗིད་འབར༔དབུ་སྐྲ་དམར་སེར་སྲིད་པའི་རྩེ་མོར་བརྫེས༔ཐོད་སྐམ་དབུ་རྒྱན་དར་གྱི་ཅོད་པན་སྤྲས༔ཞལ་གདངས་ལྗགས་འདྲིལ་མཆེ་གཙིགས་ཁྲོ་གཉེར་སྡུད༔དམར་ཟླུམ་སྤྱན་དགུ་སྡང་མིག་ཕྱོགས་བཅུར་གཡོ༔སྨ་ར་སྨིན་མར་མེ་ཡི་ཚྭ་ཚྭ་འཕྲོ༔གཡས་གཉིས་རྡོ་རྗེ་རྩེ་དགུ་རྩེ་ལྔ་དང་༔གཡོན་གཉིས་མེ་དཔུང་ཁ་ཊྭཱྃ་རྩེ་གསུམ་གདེངས༔མཐའ་གཉིས་རི་རབ་ཕུར་བ་འདྲིལ་ཞིང་འདེབས༔གཡས་ཀྱི་དང་རུ་རྡོ་རྗེ་རྩེ་དགུ་ལ༔སྤུ་གྲི་འབར་བའི་གཤོག་པར་མེ་ཞགས་འཕྲོ༔གཡོན་གྱི་དང་རུ་ནོར་བུ་འབར་བ་ལ༔རལ་གྲིའི་གཤོག་པར་རྡོ་རྗེའི་སེར་ཆེན་འཕྲོ༔ཞབས་བཞིས་བདུད་དང་རཱུ་དྲ་ཕོ་མོ་གནོན༔ཐལ་ཚོམ་ཁྲག་ཐིག་ཞག་གི་ཟོ་རིས་དང་༔ཀོ་རློན་གཡང་གཞི་སྟག་ལྤགས་ཤམ་ཐབས་གསོལ༔ཐོད་ཕྲེང་སྦྲུལ་གྱི་ཆུན་པོས་རབ་ཏུ་བརྒྱན༔ཧ་ཧ་ཧཱུྃ་ཕཊ་འབྲུག་སྒྲ་སྟོང་བཞིན་སྒྲོགས༔གཉིས་མེད་སྦྱོར་ཡུམ་འཁོར་ལོ་རྒྱས་འདེབས་འཁྲིལ༔མཐིང་ནག་རབ་ཁྲོས་ཕྱག་གཡས་ཨུཏྤལ་བསྣམས༔གཡོན་པས་དུང་ཁྲག་སྟོབ་ཅིང་གཟིག་ཤམ་གསོལ༔གཡོན་དུ་སྒྲོལ་ཡུམ་ཨེ་ཀ་ཛ་ཊཱི་སྨུག༔ཕྱག་གཡས་དགྲ་སྙིང་གཡོན་པས་ལྕགས་སྤྱང་འགྱེད༔རལ་པ་འབྲུ་གཅིག་མིག་གཅིག་མཆེ་བ་གཅིག༔ནུ་གཅིག་ཁྲག་འབེབས་སྤྲིན་དཀར་ན་བཟའ་གསོལ༔གར་སྟབས་བསྒྱུར་ཞིང་འཁོར་འདས་མངའ་དབང་མཛད༔སྤྱི་བོའི་ནམ་མཁར་སྤྲུལ་པའི་ཁྱུང་གིས་བརྒྱན༔གནམ་ལྕགས་རྡོ་རྗེའི་རྭ་དང་མཆུ་སྡེར་ཅན༔མེ་གཤོག་སྡེབ་ཅིང་ཀླུ་གཉན་ཟས་སུ་ཟ༔སྤྱན་མིག་བགྲད་པས་སྣང་སྲིད་འོད་ཀྱིས་འགེང་༔ངར་སྐད་དྲག་པོས་ཀླུ་བརྒྱད་མགོ་བོ་འགེམས༔ནོར་བུའི་གཙུག་རྒྱན་དགོས་འདོད་ཆར་དུ་འབེབས༔ཀུན་བཟང་ཡབ་ཡུམ་རིགས་ཀྱི་བདག་པོར་ཤར༔མཉམ་གཞག་སྐྱིལ་ཀྲུང་མཚན་དཔེའི་གཟི་བྱིན་འབར༔ཧཱུྃ༔བདག་ཉིད་དྲག་པོའི་ཡེ་ཤེས་སྒྱུ་འཕྲུལ་ལས༔གཡས་སུ་སྐུ་མཆོག་བུདྡྷ་ཀཱི་ལ་དཀར༔ཞལ་གསུམ་ཕྱག་དྲུག་རྡོ་རྗེའི་གཤོག་པ་ཅན༔གཡས་སྔོ་གཡོན་དམར་ཁྲོ་གཏུམ་རྔམས་བརྗིད་འབར༔གཡས་གཉིས་གནམ་ལྕགས་རྡོ་རྗེ་འཁོར་ལོ་དང་༔གཡོན་གཉིས་ཁ་ཊྭཱྃ་བསྐལ་བའི་མེ་དཔུང་བསྣམས༔མཐའ་གཉིས་རི་རབ་ཕུར་པ་འདྲིལ་ཞིང་འདེབས༔སྐེད་པ་ཆུ་སྲིན་རྔམས་པས་སྤྲུལ་ཆུན་སྐྱུག༔སྐུ་སྨད་དུང་ཕུར་ཟུར་གསུམ་རྣོ་དབལ་ལྡན༔ཡེ་ཤེས་མེ་འབར་རྒྱལ་བསེན་ཕོ་མོ་གནོན༔ཤར་དུ་ཐུགས་མཆོག་བཛྲ་ཀཱི་ལ་མཐིང་༔ཞལ་གསུམ་ཕྱག་དྲུག་རྡོ་རྗེའི་གཤོག་པ་གདེངས༔གཡས་དཀར་གཡོན་དམར་ཁྲོ་གཏུམ་རྔམས་བརྗིད་འབར༔གཡས་གཉིས་རྡོ་རྗེ་རྩེ་དགུ་རྩེ་ལྔ་དང་༔གཡོན་གཉིས་འགུགས་བྱེད་ལྕགས་ཀྱུ་ཐོད་ཁྲག་བསྣམས༔མཐའ་གཉིས་རིན་ཆེན་དུང་གི་ཕུར་པ་འདྲིལ༔སྐུ་སྨད་དངུལ་ཕུར་ཟུར་གསུམ་རྣོ་ངར་ལྡན༔ལྷོ་རུ་ཡོན་ཏན་རཏྣ་ཀཱི་ལ་སེར༔གཡས་དཀར་གཡོན་དམར་ཞལ་གསུམ་ཕྱག་དྲུག་པ༔གཡས་གཉིས་རིན་ཆེན་འབར་བ་དགྲ་སྟྭ་དང་༔གཡོན་གཉིས་ཞགས་པ་དང་ནི་དུང་ཁྲག་བསྣམས༔མཐའ་མས་རིན་ཆེན་གསེར་གྱི་ཕུར་བ་འདྲིལ༔སྐུ་སྨད་གསེར་ཕུར་ཟུར་གསུམ་རྣོ་ངར་ལྡན༔ནུབ་ཏུ་གསུང་མཆོག་པདྨ་ཀཱི་ལ་དམར༔གཡས་དཀར་གཡོན་སྔོ་ཞལ་གསུམ་ཕྱག་དྲུག་པ༔གཡས་གཉིས་པདྨ་རལ་གྲི་འབར་བ་བསྣམས༔གཡོན་གཉིས་ཐོད་ཁྲག་སྡོམ་བྱེད་ལྕགས་སྒྲོག་བསྣམས༔མཐའ་གཉིས་ཟངས་ཕུར་འདྲིལ་ཞིང་གཤོག་པ་གདེངས༔སྐུ་སྨད་ཟངས་ཕུར་ཟུར་གསུམ་རྣོ་ངར་ལྡན༔བྱང་དུ་ཕྲིན་ལས་ཀརྨ་ཀཱི་ལ་ལྗང་༔གཡས་དཀར་གཡོན་དམར་ཞལ་གསུམ་ཕྱག་དྲུག་པ༔གཡས་གཉིས་རྒྱ་གྲམ་ཐོད་དབྱུག་འབར་བ་བསྣམས༔གཡོན་གཉིས་མེ་དཔུང་འབེབས་བྱེད་དྲིལ་བུ་བསྣམས༔མཐའ་གཉིས་གཡུ་ཕུར་འདྲིལ་ཞིང་གད་རྒྱངས་སྒྲོགས༔སྐུ་སྨད་ལྕགས་ཕུར་ཟུར་གསུམ་རྣོ་ངར་ལྡན༔ཀུན་ཀྱང་རྡོ་རྗེའི་གཤོག་པ་མེ་དཔུང་འབར༔རྐེད་པ་ཆུ་སྲིན་རྔམས་པས་སྤྲུལ་ཆུན་སྐྱུག༔སྐུ་སྨད་ཕུར་དབལ་རྒྱལ་བསེན་སྙིང་གར་གཟིར༔ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔ཧཱུྃ༔ཐབས་ཤེས་བདེ་སྟོང་སྙོམས་འཇུག་བྱང་ཆུབ་སེམས༔ཡེ་ཤེས་སྒྱུ་འཕྲུལ་ཧཱུྃ་ཡིག་བཅུ་རུ་སྤྲོས༔ཕྱོགས་བཅུར་གནམ་ལྕགས་འཁོར་ལོའི་རྩིབས་སྟེང་དུ༔ཤར་སྟོད་ཧཱུྃ་མཛད་སྔོ་སྐྱ་ཁྲོ་གཏུམ་རྔམས༔གཡས་སེར་གཡོན་དམར་ཞལ་གསུམ་ཕྱག་དྲུག་པ༔རྩ་བའི་ཕྱག་གཉིས་མདའ་འགེང་བར་མ་གཉིས༔གདབ་ཕུར་དང་ནི་འགུགས་བྱེད་ལྕགས་ཀྱུ་བསྣམས༔ཡུམ་མཆོག་སྒྲ་འབྱིན་སྔོ་སྐྱ་གཡོན་ནས་འཁྲིལ༔ཁྲོ་མོའི་ཆས་རྫོགས་དྲིལ་འཁྱུད་དུང་ཁྲག་སྟོབ༔གཡས་གཡོན་སྤྲུལ་པ་ཕག་དང་སྨྲིག་བུའི་གདོང་༔ཨོཾ་་བཛྲ་ཀྲོ་དྷ་ཧཱུྃ་ཀཱ་ར་ཧཱུྃ༔གརྫ་གརྫ་ཧཱུྃ་ཕཊ༔ཤར་དུ་རྣམ་རྒྱལ་ཞལ་གསུམ་ཕྱག་དྲུག་དཀར༔གཡས་སྔོ་གཡོན་དམར་རྡོ་རྗེས་དུང་ཁྲག་དཀྲུགས༔བར་མས་གནམ་ལྕགས་འཁོར་ལོ་དྲིལ་བུ་བསྣམས༔སྙེམས་མ་དཀར་མོ་འཁྲིལ་སྦྱོར་དྲིལ་བྷན་སྟོབ༔གཡས་གཡོན་སྤྲུལ་པ་སྟག་དང་བྱ་རྒོད་གདོང་༔ཨོཾ་་བཛྲ་ཀྲོ་དྷ་བི་ཛ་ཡ་ཧཱུྃ༔ཧ་ན་ཧ་ན་ཧཱུྃ་ཕཊ༔ཤར་ལྷོ་དབྱུག་སྔོན་ཞལ་གསུམ་ཕྱག་དྲུག་མཐིང་༔གཡས་དཀར་གཡོན་དམར་རྡོ་རྗེས་དུང་ཁྲག་དཀྲུགས༔བར་མས་མེ་དཔུང་དང་ནི་དབྱུག་ཏོ་བསྣམས༔སྡེར་མོ་མཐིང་ནག་འཁྲིལ་སྦྱོར་དྲིལ་བྷན་སྟོབ༔གཡས་གཡོན་སྤྲུལ་པ་གཡག་དང་བྱ་རོག་གདོང་༔ཨོཾ་བཛྲ་ཀྲོ་དྷ་ནཱི་ལ་དཎྜ་ཧཱུྃ༔ད་ཧ་ད་ཧ་ཧཱུྃ་ཕཊ༔ལྷོ་ཕྱོགས་གཤིན་རྗེ་ཞལ་གསུམ་ཕྱག་དྲུག་སེར༔གཡས་དཀར་གཡོན་དམར་རྡོ་རྗེས་དུང་ཁྲག་དཀྲུགས༔བར་མ་གཉིས་ཀྱིས་བེ་ཅོན་དགྲ་སྟྭ་བསྣམས༔དུར་ཁྲོད་བདག་མོས་འཁྲིལ་སྦྱོར་དྲིལ་བྷན་སྟོབ༔གཡས་གཡོན་སྤྲུལ་པ་ཤ་བ་འུག་པའི་གདོང་༔ཨོཾ་བཛྲ་ཀྲོ་དྷ་ཡ་མཱནྟ་ཀ་ཧཱུྃ༔པ་ཙ་པ་ཙ་ཧཱུྃ་ཕཊ༔ལྷོ་ནུབ་མི་གཡོ་ཞལ་གསུམ་ཕྱག་དྲུག་ལྗང་༔གཡས་སྔོ་གཡོན་སྨུག་རྡོ་རྗེས་དུང་ཁྲག་དཀྲུགས༔བར་མས་ཞགས་པ་སྤུ་གྲི་འབར་བ་བསྣམས༔གཏུན་ཁུང་ལྗང་སྔོན་འཁྲིལ་སྦྱོར་དྲིལ་བྷན་བསྣམས༔གཡས་གཡོན་སྤྲུལ་པ་གཟིག་དང་ཁྭ་ཏའི་གདོང་༔ཨོཾ་་བཛྲ་ཀྲོ་དྷ་ཨཱཪྻ་ཨ་ཙ་ལ་ཧཱུྃ༔བནྡྷ་བནྡྷ་ཧཱུྃ་ཕཊ༔ནུབ་སྟོད་སྟོབས་ཆེན་ཞལ་གསུམ་ཕྱག་དྲུག་ནག༔གཡས་སྔོ་གཡོན་སེར་རྡོ་རྗེས་དུང་ཁྲག་དཀྲུགས༔བར་མས་མདའ་འགེང་དགྲ་བགེགས་སྙིང་ལ་གཟིར༔བསྐུལ་བྱེད་དུད་ཁ་འཁྲིལ་སྦྱོར་དྲིལ་བྷན་བསྣམས༔གཡས་གཡོན་སྤྲུལ་པ་དྲེད་དང་བྱི་བའི་གདོང་༔ཨོཾ་བཛྲ་ཀྲོ་དྷ་མ་ཧཱ་བ་ལ་ཧཱུྃ༔སྥོ་ཊ་སྥོ་ཊ་ཧཱུྃ་ཕཊ༔ནུབ་ཕྱོགས་རྟ་མགྲིན་ཞལ་གསུམ་ཕྱག་དྲུག་དམར༔གཡས་དཀར་གཡོན་སྔོ་རྡོ་རྗེས་དུང་ཁྲག་དཀྲུགས༔བར་མས་རལ་གྲི་དབྱུག་ཏོ་འབར་བ་བསྣམས༔གཏུམ་མོ་དམར་སྐྱས་དྲིལ་འཁྱུད་བྷན་ཁྲག་སྟོབ༔ཡབ་ཡུམ་སྤྲུལ་པ་བྱི་ལ་པུ་ཤུད་གདོང་༔ཨོཾ་་བཛྲ་ཀྲོ་དྷ་ཧྱ་གྲཱི་ཝ་ཧཱུྃ༔ཧུ་ལུ་ཧུ་ལུ་ཧཱུྃ་ཕཊ༔ནུབ་བྱང་འདོད་རྒྱལ་ཞལ་གསུམ་ཕྱག་དྲུག་པ༔དམར་སྐྱ་གཡས་སེར་གཡོན་ལྗང་རྡོ་རྗེས་དུང་ཁྲག་དཀྲུགས༔བར་མས་རྡོ་རྗེ་རྩེ་ལྔ་མདུང་ཐུང་བསྣམས༔མདའ་སྙེམས་དམར་སྐྱས་དྲིལ་འཁྱུད་བྷན་ཁྲག་སྟོབ༔གཡས་གཡོན་སྤྲུལ་པ་སྤྱང་ཀུ་ཁྲ་ཡི་གདོང་༔ཨོཾ་་བཛྲ་ཀྲོ་དྷ་ཨ་པ་རཱ་ཛི་ཏ་ཧཱུྃ༔ཏིཥྛ་ཏིཥྛ་ཧཱུྃ་ཕཊ༔བྱང་ཕྱོགས་བདུད་རྩི་ཞལ་གསུམ་ཕྱག་དྲུག་ལྗང་༔གཡས་གཡོན་སེར་ནག་དུད་ཁ་རྡོ་རྗེས་དུང་ཁྲག་དཀྲུགས༔བར་མས་རྒྱ་གྲམ་རལ་གྲི་འབར་བ་བསྣམས༔རླུང་འབྱིན་ལྗང་ནག་དྲིལ་འཁྱུད་བྷན་ཁྲག་སྟོབ༔གཡས་གཡོན་ཟ་གསོད་སེང་གེ་ཕ་ཝཾ་གདོང་༔ཨོཾ་བཛྲ་ཀྲོ་དྷ་ཨ་མྲྀ་ཏ་ཀུཎྜ་ལཱཾ་ཧཱུྃ༔ཚིནྡྷ་ཚིནྡྷ་ཧཱུྃ་ཕཊ༔བྱང་ཤར་ཁམས་གསུམ་རྣམ་རྒྱལ་སེར་ནག་འབར༔གཡས་དཀར་གཡོན་ལྗང་རྡོ་རྗེས་དུང་དམར་དཀྲུགས༔བར་མས་སྟྭ་རེ་དང་ནི་ཞགས་པ་བསྣམས༔གསོད་བྱེད་སེར་ནག་དྲིལ་འཁྱུད་བྷན་ཁྲག་སྟོབ༔ཡབ་ཡུམ་སྤྲུལ་པ་དོམ་དང་སྲེ་མོའི་གདོང་༔ཨོཾ་་བཛྲ་ཀྲོ་དྷ་ཏྲཻ་ལོཀྱ་བི་ཛ་ཡ་ཧཱུྃ༔བིནྡྷ་བིནྡྷ་ཧཱུྃ་ཕཊ༔ཀུན་ཀྱང་མཐའ་གཉིས་གནམ་ལྕགས་ཕུར་པ་འདྲིལ༔དུར་ཁྲོད་ཆས་རྫོགས་རྡོ་རྗེའི་གཤོག་པ་གདེངས༔བསྐལ་པའི་མེ་འབར་ཕྱོགས་བཅུའི་གདོན་ཚོགས་གནོན༔སྤྲུལ་པའི་ཁྲོ་ཚོགས་མཚོན་ཐུན་རླུང་ལྟར་འཚུབས༔དམ་སྲི་འབྱུང་པོ་མ་ལུས་རྡུལ་དུ་རློག༔ཕྱི་རིམ་ཟླ་གམ་ཉེར་གཅིག་གདེངས་བའི་ཁར༔གཡས་སུ་སྐུ་ཡི་སྲས་བདུན་དཀར་གསལ་རྔམས༔གཡས་སྔོ་གཡོན་དམར་ཞལ་གསུམ་ཕྱག་དྲུག་པ༔མདུན་དུ་ཐུགས་ཀྱི་སྲས་བདུན་མཐིང་ནག་རྔམས༔གཡས་དཀར་གཡོན་དམར་ཞལ་གསུམ་དྲུག་པ༔གཡོན་དུ་གསུང་གི་སྲས་བདུན་དམར་ནག་བརྗིད༔གཡས་དཀར་གཡོན་སྔོ་ཞལ་གསུམ་ཕྱག་དྲུག་པ༔གཡས་གཉིས་རྡོ་རྗེ་རྩེ་དགུ་རྩེ་ལྔ་དང་༔གཡོན་གཉིས་ཁ་ཊྭཱྃ་བསྐལ་བའི་མེ་དཔུང་འབར༔མཐའ་མས་གནམ་ལྕགས་ཕུར་པ་འདྲིལ་ཞིང་འདེབས༔རྡོ་རྗེ་རིན་ཆེན་གཤོག་པ་མེ་དཔུང་འབར༔སྐུ་སྨད་རང་མདོག་ཕུར་པ་དབལ་ངར་ལྡན༔སྟོང་ཕྲག་བརྒྱད་ཅུའི་བགེགས་ཀྱི་གཤེད་མར་བསྐྱེད༔ཚད་མེད་རྣམ་བཞིའི་གར་མཁན་རོལ་བ་ལས༔ཤར་སྒོར་སྒོ་མ་དཀར་མོ་པུ་ཤུད་གདོང་༔ཕྱག་གཡས་དངུལ་ཕུར་གཡོན་པས་ལྕགས་ཀྱུ་འཛིན༔ལྷོ་སྒོར་ཁྲོ་མོ་ཆེན་མོ་ཀངྐའི་གདོང་༔ཕྱག་གཡས་གསེར་ཕུར་གཡོན་པས་ཞགས་པ་སྡོམ༔ནུབ་ཕྱོགས་ཁྲོ་མོ་དམར་མོ་སྲིན་བྱའི་གདོང་༔ཕྱག་གཡས་ཟངས་ཕུར་གཡོན་པས་ལྕགས་སྒྲོག་བསྣམས༔བྱང་སྒོར་སྒོ་མ་ཁྲོ་མོ་ཁྲ་ཡི་གདོང་༔ཕྱག་གཡས་ལྕགས་ཕུར་གཡོན་པས་དྲིལ་བུ་བསྣམས༔ཀུན་ཀྱང་གཟིག་ཤམ་རུས་རྒྱན་མེ་དཔུང་འབར༔ཕྲིན་ལས་བཞི་བསྒྲུབ་བར་ཆད་བསལ་བར་བསམ༔བར་ཁྱམས་སྲུང་མ་མིང་སྲིང་བཅུ་དྲུག་དང་༔ཕྱི་ཁྱམས་དབང་ཕྱུག་ཉི་ཤུ་རྩ་བརྒྱད་སོགས༔བཀའ་སྡོད་དམ་ཅན་རྒྱ་མཚོ་སྤྲིན་ལྟར་གཏིབས༔ཨོཾ་་སརྦ་མ་ཧཱ་གུ་རུ་དྷེ་ཝ་ཌཱཀི་ནཱི་སརྦ་དྷརྨ་པཱ་ལ་ཀྵེ་ཊ་པཱ་ལ་ས་མ་ཏི་སྟྭཾ༔ཨོཾ་༔བདག་ཉིད་དཔལ་ཆེན་དྲག་པོའི་ཐུགས་ཀ་རུ༔པད་ཟླའི་གདན་ལ་ཡེ་ཤེས་སེམས་དཔའ་ནི༔རྡོར་སེམས་མཐིང་ནག་སྐྱིལ་དྲུང་རྡོར་དྲིལ་བསྣམས༔དེ་ཡི་ཐུགས་ཀར་ཉི་སྟེང་གནམ་ལྕགས་ཀྱི༔རྡོ་རྗེ་རྩེ་དགུའི་ལྟེ་བ་ཁོང་གསེང་དུ༔ཐུགས་སྲོག་ས་བོན་ཧཱུྃ་མཐིང་གསལ་བ་ལ༔རྩ་བའི་སྔགས་ཀྱིས་གཡས་སུ་འཁོར་བར་བསྒོམ༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་ཁྲག་འཐུང་བདུད་འཇོམས་རྡོ་རྗེས་གཏེར་ནས་བཏོན་ཏེ་དག་པར་ཕབ་པའི་ཡི་གེ་པ་ནི་ཕུན་ཚོགས་བཀྲ་ཤིས་སོ།།དགེའོ།།སརྦ་མངྒ་ལཾ།།
༠༠༠༠